বাংলাদেশের ছাপচিত্রের আরেক মাস্টার মনিরুল ইসলামের পাঁচটি চিত্রের সংঘবদ্ধ নাম দেওয়া হয়েছে ‘টেম্পোরাল রিয়ালিটি’। সবকটি ছাপচিত্রের মাধ্যম এচিং। মানবীয় অন্তরপ্রবাহে কীভাবে নিসর্গ ও বিশ্বচরাচর প্রতিফলিত হয়, তাই এ-চিত্রকর্মগুলোতে উঠে এসেছে। এই বোধ জেমস জয়েসের ‘স্ট্রিম অব কনশাসনেস’ মনে করিয়ে দেয় কি? প্রদর্শনীতে শিল্পীর প্রথম ছবি ‘ওয়ে টু গ্লোরি’ – আক্ষরিক অনুবাদ না করে বাংলায় বলা যায় ‘গৌরবযাত্রা’। এ-ছবিতে যে-উপাদান ব্যবহার করা হয়েছে তা সম্ভবত মনিরের হাতে তৈরি তুলট কাগজ। এ-তুলোট কাগজের সমতা ও উচ্চতার বিন্যাসই এক ধরনের শিল্পকর্ম। অসমতল কাগজে তিনি ছাপচিত্রে জলরঙের পরশ দিয়ে গৌরবযাত্রার উদ্ভাস রচনা করেছেন। তাঁর অন্য ছবি ‘হোপ কামস অ্যান্ড গোজ অ্যাওয়ে’ বা ‘আশা আসে, চলে যায়’। ছবির বক্তব্য স্পষ্ট – সূর্যালোকে স্নাত হয়ে আশার আবির্ভাব ঘটে, চতুর্দিকে বিস্ময়, সম্মোহন ও আনন্দ একীভূত। রাত্রির অবগাহনে সেই আশা মস্নান হতে-হতে অন্তর্হিত হয়। তারপর আবার পরবর্তী দিনের জন্য নতুন আশার সঞ্চার। শিল্পীর পরবর্তী ছবির শিরোনাম ‘প্যাপিরাস’। প্যাপিরাস কাগজে অতীতের কত রহস্যঘন উপাখ্যান, কত উলস্নসিত কাহিনি সুপ্ত রয়েছে এবং তা হচ্ছে ভবিষ্যতের আগমনীবার্তা। মনিরুল ইসলামের চতুর্থ ছবির নাম ‘পেয়ার’ বা যুগল। দৃষ্টিনন্দন এই ছবি চিরন্তন যুগলের সম্পর্ক উদ্ঘাটনের বর্ণনা, – ঘটনাক্রম যাদের কাছে এনেছে, কিন্তু মিলনরেখা কি তাদের বিচ্ছিন্ন রাখবে? সত্যিকার অর্থে ছবিটি বিরহের বিষণ্ণ সম্মিলন ধারণ করে আছে। মনিরের শেষ ছবির নাম ‘টানেল অব টাইম’ বা সময়ের সুড়ঙ্গ। এ-চিত্রকর্মে অতীত, বর্তমান ও ভবিষ্যতে আদিঅন্তহীন সময়ের সুড়ঙ্গে আটকা পড়েছে। এ যেন মহাকালকে উদ্ঘাটনের প্রচেষ্টা। সময়ের এই অসীম সুড়ঙ্গটি উন্মীলন করে শিল্পী বোঝাতে চেয়েছেন, আদিতে কী ছিল, বর্তমানে কী আছে এবং ভবিষ্যতে কী ঘটতে পারে? সময় কি ঘটনাপ্রবাহ ছাড়া আর কিছু?